|  |  |
| --- | --- |
| ujmegye | Hajdú-Bihar Vármegye Önkormányzata  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **11.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | A More than a village projekt keretében elkészített „Közös stratégia az intelligens falvakra való átállásról Közép-Európában” és a „Transznacionális intelligens falvakra való átállási cselekvési terv” elfogadására és megvalósítására irányuló kötelezettségvállalási nyilatkozat jóváhagyása |
| **Mellékletek:** | *Előterjesztés mellékletei:*   * Közös stratégia (1. számú mell.) * Cselekvési terv (2. számú mell.) * Nyilatkozat a megvalósítás iránti elkötelezettségről – angol (3. számú mell.) * Nyilatkozat a megvalósítás iránti elkötelezettségről – magyar (4. számú mell.) |
| **Készítették:** | Szabó Tünde  Tuska-Mátrai Melinda |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

Hajdú-Bihar Vármegye Önkormányzata nemzetközi tevékenysége kapcsán több nemzetközi projektben vesz részt, illetve tart fent együttműködést nemzetközi partnerekkel. A projektek előrehaladása során készülő tematikus dokumentumok (stratégiák, cselekvési tervek) tartalmának elfogadása, a partnerintézmények szakmai munkájába történő beépítése kulcsszereppel bír a projektek sikeres megvalósítása szempontjából.

A vármegye önkormányzata az Interreg Central Europe Program keretében megvalósuló More than a village (MTAV) projektben partnerként vesz részt. A projektben történő részvétel segíti a vidéki térségek, kistelepülések digitális átmenetét számos ágazatban (agrár-élelmiszeripar, turizmus, kisvállalkozások fejlesztése), támogatja az okosfalvak minél szélesebb körű elterjedését. Hajdú-Bihar vármegye konkrét célja a projekt keretében a vidéki térségek digitális érettségének feltérképezése, különös tekintettel az 55 év feletti korosztályra, majd ezt követően az ezüstgazdaságban rejlő potenciál vizsgálata, illetve egy ezüstgazdaságot segítő platform, közösség alapjainak létrehozása.

A projekt megvalósítása 2023-ban kezdődött. A vármegyei szakértői csoport összeállítását követően az olasz és szlovén partnerek koordinálásával megfogalmazott nemzetközi módszertan alapján elindult a közös stratégia és cselekvési terv kidolgozása, mely dokumentumok az elmúlt hónapban befejezésre és publikálásra kerültek (<https://hbmo.hu/portal/mtav-kiadvanyok/>).

Az intelligens falvakra (okosfalu) való áttérés közös stratégiája egyfajta átfogó elemzési keretet biztosít az okosfalu kezdeményezések támogatásához, hogy e területen segíthesse a közép-európai vidéki területek, kistelepülések fejlődését. A stratégiát a korábbi, hasonló témában megvalósult kutatások eredményeinek, a projekt keretében történő aktív tapasztalatcserének, a partneri felméréseknek az elemzésére építve dolgozták ki a partnerek.

**A „Közös stratégia az intelligens falvakra való átállásról Közép-Európában” összefoglalása:**

A „Több mint egy falu” projekt célja az „intelligens falu” stratégiák végrehajtása különböző kísérleti területeken a fenntartható fejlődés, a gazdasági növekedés és a társadalmi jólét előmozdítása érdekében a vidéki közösségekben. Minden egyes kísérleti terület konkrét célkitűzésekre összpontosít:

* Marcinkowo, Lengyelország: Intelligens falu központot (SVH) hoz létre a helyi kkv-k és nem kormányzati szervezetek támogatására, különösen a fiatalok és az idős lakosok társadalmi kirekesztés elleni küzdelmének segítésére.
* Hajdú-Bihar vármegye, Magyarország: Hangsúlyozza a digitális fejlődést, és kihasználja az ezüstgazdaságban rejlő lehetőségeket az idősebb lakosok javára.
* Pomurje, Szlovénia: Innovációkat fejleszt az élelmiszer-pazarlás csökkentése és a rövid élelmiszer-ellátási láncok kiépítése érdekében.
* Buzet városa, Horvátország: Digitális platformot épít a helyi mezőgazdaság támogatására, amely lehetővé teszi a termelők számára, hogy reklámozzák és értékesítsék termékeiket, miközben időjárási és talajadatokat szolgáltat.
* Val Polcevera, Olaszország: Együttműködési teret és promóciós videót hoz létre a helyi turizmus és üzleti tevékenységek ösztönzése érdekében.

Az érdekelt felek bevonása elengedhetetlen a sikerhez, mivel a helyi ismeretek és az érintett szereplők hozzájárulása irányítja a stratégia kidolgozását a szakértői csoportokon keresztül. A legfontosabb prioritások közé tartozik a gazdasági lehetőségek javítása, a vidék és a város közötti szakadékok áthidalása és a technológiai innováció előmozdítása. Megemlítik az olyan kihívásokat, mint a finanszírozási korlátok és a hatóságok közötti együttműködés. Az „okos teljesítményt” olyan dimenziók mentén értékelik, mint a természeti környezet, gazdaság, kormányzás, társadalom, életminőség, közlekedés.

Számos európai kezdeményezés, kutatás és eredmény kerül bemutatásra és a projekt kontextusában történő értelmezésre.

A stratégia nagy hangsúlyt fektet a szakpolitikai szintek integrációjának elemeire és az integráció felé tett konkrét lépésekre, azzal a céllal, hogy az segítse a tényleges előrelépést a projekt mintaterületein.

A dokumentum ezt követően röviden összefoglalja az egyes partneri mintaprojektek tartalmát:

Hajdú-Biharban az okos átmenet középpontjában a vidéki területek, a kis falvak digitális fejlesztése áll, az itt élő emberekre összpontosítva. A cél nem csupán az, hogy a vármegyét „feltegyék a térképre”, hanem egy olyan ökoszisztéma kialakításának elősegítése, amely támogatja az 55 éven felüli korosztály vállalkozásait és kezdeményezéseit, és eredményesen tudja hasznosítani a korosztályban rejlő ezüstgazdasági potenciált. Továbbá, a vidéki gazdaság fellendítése érdekében javítani szükséges a társadalom, különösen az érintett korosztály digitális érettségi szintjét, mivel ez elengedhetetlen az intelligens megoldások szélesebb körű elterjedéséhez, az ezüstgazdaságban rejlő potenciál valós és hosszú távú kiaknázásához.

A stratégiával összhangban, az egyes partnertérségek által megfogalmazott problémákra válaszul kimunkálásra került a vármegyei mintaprojekt tevékenységeket is felölelő, úgynevezett transznacionális cselekvési terv is, mely a projekt öt mintaterületén - a lengyelországi Dél-Warmia, az olaszországi Alta Val Polcevera, a magyarországi Hajdú-Bihar, a szlovéniai Pomurje és a horvátországi Buzet térségében - végrehajtandó intézkedések részletes bemutatását és ütemezését tartalmazza.

**A „Transznacionális intelligens falvakra való átállási cselekvési terv”, vagyis az okosfalvak teljesítményének erősítését segítő cselekvési terv tartalmának összefoglalása:**

A cselekvési terv részletesen bemutatja a partneri mintaprojektek tartalmát, a tervezett tevékenységeket és azok ütemezését.

Hajdú-Bihar vármegye esetében a következők tervezettek:

* Elsődleges felmérés 3 különböző méretű településen (1000 fő alatti, 1000-5000 fő közötti, 5000 fő feletti), a digitális érettség felmérése és a további tevékenységek megfogalmazása ezen információk fényében.
* Bojt (492 lakos), Ebes (4619 lakos) és Nádudvar (9164 lakos) települések bevonása ebbe a tevékenységbe, az önkormányzati vezetőkkel szoros együttműködésben.
* A felmérést a Debreceni Egyetem kutatóinak támogatásával végezzük.
* A feltérképezési szakasz eredményei alapján meghatározzuk a helyi lakosság, valamint a vállalkozók konkrét igényeit.
* A helyi igények felmérése alapján a tervek szerint megfelelő megoldásokat kínálunk majd, beleértve a helyieknek a kiválasztott digitális készség(ek) fejlesztését segítő célzott helyszíni és/vagy online képzést, valamint egy széles körben alkalmazható és hozzáférhető anyag/képzési tartalom kidolgozását is tervezzük. E célból a tervek szerint bevonjuk a helyi fiatalokat.
* Az eredmények összegzésével és a vármegyei ökoszisztéma figyelembevételével az ezüstgazdaság potenciáljának előzetes feltérképezését hajtjuk végre, először a három településre összpontosítva.
* A helyi gazdaságok ösztönzése érdekében egy vármegyei ezüstgazdasági platform kialakítását tervezzük előkészíteni - ennek formájáról (fizikai vagy online) az önkormányzatokkal folytatott széles körű egyeztetést követően születik majd megállapodás.

A tervezett tevékenységek megvalósítása elkezdődött, a befejezés 2025 első felében várható.

Annak érdekében, hogy a stratégia és a cselekvési terv keretében megfogalmazott tevékenységek hatékony megvalósítása biztosított legyen, a partnerek közösen megfogalmaztak egy **kötelezettségvállalási nyilatkozatot**.

A nyilatkozat aláírói deklarálják a közös stratégia és a transznacionális cselekvési terv elkészülését és megismerését. A nyilatkozat megerősíti, hogy a dokumentumok átfogó stratégiákat és intézkedéseket vázolnak fel, amelyek célja, hogy segítsék Hajdú-Bihar vármegyében a vidéki térségek és kistelepülések digitális fejlődését kiemelten az 55 év feletti korosztályra összpontosítva annak érdekében, hogy a vármegyében jelen levő ezüstgazdasági lehetőségek hasznosításra kerülhessenek.

A nyilatkozat aláírásával Hajdú-Bihar Vármegye Önkormányzata *összhangban a pályázati formanyomtatványban foglaltakkal* kötelezettséget vállal arra, hogy tevékenységei keretében aktívan támogatja és végrehajtja a cselekvési tervben felvázolt stratégiát és intézkedéseket. Ez magában foglalja a főbb eredményeknek a vármegye területfejlesztési programjának megvalósítását segítő, jelenleg kidolgozás alatt álló szakpolitikai útmutatóba történő beépítését, az eredmények népszerűsítését az érdekeltek szélesebb köre számára helyi, vármegyei és országos szinten, valamint az érintett szereplők bevonását a jövőbeli ezüstgazdasági platform létrehozása és megerősítése érdekében.

A projekt keretében szükséges egy nyilatkozat elfogadása és kiadása valamennyi projektpartner, így Hajdú-Bihar Vármegye Önkormányzata részéről is, mely a fent említett stratégia és cselekvési terv megismeréséről, valamint az abban foglaltak elfogadásáról és adaptálásáról szól, mely megegyezik a projektben vállalt tevékenységeinkkel, azaz a nyilatkozat a megvalósítás melletti elköteleződésünk megerősítését fejezi ki.

A stratégia és a cselekvési terv magyar nyelvű változata, valamint a nyilatkozat angol és magyar nyelvű változata az előterjesztés mellékletét képezik.

Fentiekre tekintettel, kérem a közgyűlést a határozati javaslat elfogadására.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 6. § (2) bekezdése, valamint a Magyarország helyi önkormányzatairól szóló 2011. évi CLXXXIX. törvény 27. § (1) bekezdése és 107. §-a alapján, figyelemmel a 21/2022. (III. 16.) határozatra

1./ megismerte és elfogadja az **Interreg Central Europe Program** keretében megvalósuló **More than a village/Több, mint egy falu** projekt keretében elkészített „Közös stratégia az intelligens falvakra való átállásról Közép-Európában” és a „Transznacionális intelligens falvakra való átállási cselekvési terv” című dokumentumokban foglaltakat, továbbá kinyilvánítja az azokban meghatározott stratégiai célok és feladatok, mint a projektben vállalt tevékenységek, adaptálása és megvalósítása iránti elkötelezettségét.

2./ Az 1./ pontban foglalt döntésre figyelemmel, felhatalmazza a vármegyei közgyűlés elnökét a projekt keretében valamennyi projektpartner által kiadásra kerülő, Hajdú-Bihar Vármegye Önkormányzatának az 1./ pont szerinti dokumentumokban foglaltak megvalósítása iránti elkötelezettségét kifejező angol nyelvű nyilatkozat aláírására és a vezető partner részére történő megküldésére.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2024. december 31.

**A határozati javaslat elfogadása egyszerű többséget igényel.**

Debrecen, 2024. december 6.

**Pajna Zoltán**

**elnök**

Az előterjesztés a törvényességi követelményeknek megfelel:

|  |
| --- |
| Dr. Dobi Csaba |
| jegyző |